Alat Kebesaran Negeri Perak

Alat-alat Kebesaran Negeri Perak Darul Ridzuan merupakan alat-alat yang paling unggul dan dihormati. Alat-alat ini digunakan di dalam Istiadat Pertabalan seseorang Sultan. Di dalam Istiadat atau Upacara Kebesaran di-Raja yang lain, hanya sebahagian sahaja digunakan dan dipakai oleh Duli Yang Maha Mulia Paduka Seri Sultan Perak dan Duli Yang Maha Mulia Raja Permaisuri Perak.

 Asal-usul 
Alat-alat Kebesaran ini dibawa ke Negeri Perak Darul Ridzuan dari Kampar di Sumatera oleh Sultan Perak Yang Pertama, Sultan Mudzaffar Shah (1528-1549) pada abad keenam belas. Pedang Cura Si Manjakini, Keris Seri Gading dan Keris Taming Sari adalah di antara Alat-alat Kebesaran Negeri Perak Darul Ridzuan yang paling unggul.

Pedang Cura Si Manjakini bersama-sama dengan Rantai Bunga Nyiur, Pontoh Bernaga, Pontoh Ular Lidi dan Mohor Kecil Cap Halilintar adalah pakaian Sultan Perak semasa pertabalan. Kesemua alat ini dibawa ke Perak dari Melaka oleh Sultan Perak Pertama. Alat-alat Kebesaran Negeri yang turut dibawa oleh Sultan Mudzaffar Shah dan mengiring Baginda Sultan dalam Istiadat Pertabalan termasuklah Puan Naga Taru dan Puan Bujur (tepak sirih emas) dan Keris Warisan yang bermata emas dan Keris Taming Sari. Walau bagaimanapun terdapat beberapa alat asal yang telah hilang dalam peredaran zaman dan sewaktu peristiwa pelik dan mistik di Beting Beras Basah.

Selain itu, diantara Alat-alat Kebesaran di-Raja yang telah hilang semasa Sultan Ismail Muabidin Riayat Shah memindahnya dari Istana pada tahun 1874 termasuklah Mundam, iaitu mangkuk emas bertatah permata di sekeliling bikar dan beralaskan pinggan emas, dan tali pinggang yang diperbuat daripada enam belas keping cakra yang bercantum.

Selain daripada alat-alat tersebut ada beberapa alat lagi yang ditambah dari masa ke masa. Diantaranya termasuklah Lembing Kerajaan, Payung Kerajaan dan Payung Di-Raja.

 Senarai Alat Kebesaran Negeri Perak 

 Tanjak Di-Raja
 Aigrette Di-Raja
 Tiara
 Pedang Cura Si Manjakini
 Keris Taming Sari
 Pontoh Bernaga
 Pontoh Ular Lidi 
 Keris Seri Gading
 Batu Geliga Mestika Embun
 Agok
 Kancing Halkah
 Dokoh (Kerongsang Besar)
 Kamar
 Rantai Bunga Nyiu
 Mohor Kecil Cap Halilintar 
 Mohor Raja
 Geluk
 Puan
 Batil Emas
 Jata Di-Raja
 Panji Di-Raja
 Lembing Kerajaan Negeri Perak
 Payung Di-Raja
 Payung Kerajaan Negeri
 Sundang Keris Panjang
 Baur-Baur Orang Besar Negeri
 Tengkolok
 Nobat

 Rujukan